Številka: 6031-4/2021/10

Datum: 16. 6. 2022

Svet Nacionalne agencije Republike Slovenije za kakovost v visokem šolstvu je na podlagi

šeste alineje enajstega odstavka 51. h člena in osmega odstavka 51. r člena Zakona o visokem šolstvu (Uradni list RS, št. 32/12-UPB7, 40/12-ZUJF, 57/12-ZPCP-2D, 109/12, 85/14, 75/16, 61/17 ZUPŠ, 65/17, 175/20 – ZIUOPDVE, 57/21 – odl. US in 54/22 – ZUPŠ-

1; v nadaljnjem besedilu: ZViS) v postopku podaljšanja akreditacije visokošolskega zavoda ALMA MATER EUROPAEA - Akademija za ples, začetem na zahtevo ALMA MATER EUROPAEA - Akademije za ples, Dunajska 158, 1000 Ljubljana ki jo zastopa dekan izr. prof. dr. Svebor Sečak, na svoji 177. seji 16. 6. 2022 sprejel naslednjo

**ODLOČBO**

1. *Svet Nacionalne agencije Republike Slovenije za kakovost v visokem šolstvu podaljša akreditacijo visokošolskemu zavodu ALMA MATER EUROPAEA - Akademija za ples, za obdobje petih let.*
2. *Stroški v tem postopku so breme agencije.*

**Obrazložitev**:

ALMA MATER EUROPAEA - Akademija za ples (v nadaljevanju: vlagatelj) je Nacionalni agenciji Republike Slovenije za kakovost v visokem šolstvu (v nadaljevanju: agencija) dne 24. 9. 2021 posredovala vlogo za podaljšanje akreditacije.

Vlagatelj izvaja dva študijska programa:

| **Šifra** | **Ime programa** | **Vrsta** | **Klasius P-16** | **Frascati** | **Lokacija izvajanja** |
| --- | --- | --- | --- | --- | --- |
| **1. stopnja** |  |  |  |  |  |
| 0000463 | Ples, koreografija | Visokošolski strokovni | 0215 | 06 | Štihova ulica 71000 Ljubljana |
| **2. stopnja** |  |  |  |  |  |
| 0023826 | Študije plesnih umetnosti | Magistrski | 0215 | 06 | Štihova ulica 71000 Ljubljana |

Svet agencije je za izvedbo zunanje evalvacije na svoji 170. seji, dne 16. 12. 2021 imenoval skupino strokovnjakov v sestavi: doc. mmag. Peter Ciuha, Fakulteta za strojništvo, Univerza v Mariboru, predsednik, izr. prof. dr. Katarina Nina Simončič, Tekstilno-tehnološki fakultet, Sveučilište u Zagrebu, članica, in Nikolaja Bukovšek, študentka, članica.

Skupina strokovnjakov je dne 3. 3. in 4. 3. 2022 opravila obisk visokošolskega zavoda in pripravila poročilo o ugotovitvah (t. i. ugotovitveno poročilo), v katerem je svetu agencije predlagala, da zaradi popolno ugotovljenega dejanskega stanja in presoje vseh študijskih programov, ki jih visokošolski zavod izvaja, drugi obisk ni potreben. Svet agencije je zato na svoji 174. seji sklenil, da drugi obisk ni potreben in da naj skupina strokovnjakov na podlagi ugotovitvenega poročila pripravi evalvacijsko poročilo. To je bilo poslano vlagatelju v pripombe. Ta se je s poročili v celoti strinjal in tako je dne 6. 6. 2022 skupina strokovnjakov oddala končno evalvacijsko poročilo. To je pripravljeno na podlagi samoevalvacijskega poročila vlagatelja, prejete dokumentacije in opravljenega obiska visokošolskega zavoda.

Šesta alineja enajstega odstavka 51. h člena ZViS, določa, da svet agencije odloča o akreditacijah visokošolskih zavodov. Četrti odstavek 14. člena ZViS določa, da si mora visokošolski zavod pri agenciji najmanj vsakih pet let pridobiti odločbo o podaljšanju akreditacije visokošolskega zavoda.

ZViS v 14. členu določa pogoje za akreditacijo visokošolskega zavoda. V prehodni določbi novele ZViS iz leta 2016 je določeno, da izpolnjevanje pogojev za ustanovitev visokošolskega zavoda iz prvega in drugega odstavka spremenjenega 14. člena zakona, agencija preveri pri obstoječih visokošolskih zavodih pri prvem naslednjem podaljšanju akreditacije visokošolskega zavoda, vendar ne prej kot v šestih mesecih od uveljavitve te novele.

Poleg določb ZViS se pri podaljšanju akreditacije visokošolskega zavoda uporabljajo Merila za akreditacijo in zunanjo evalvacijo visokošolskih zavodov in študijskih programov (Uradni list RS, št. [20/17](http://www.uradni-list.si/1/objava.jsp?sop=2014-01-1623), 14/19, 3/20, 82/20 in 82/20-popr., v nadaljevanju: Merila za akreditacijo). Ta določajo področja presoje visokošolskega zavoda v postopku podaljšanja akreditacije visokošolskega zavoda, in sicer delovanje visokošolskega zavoda, kadri, študenti, materialne razmere, notranje zagotavljanje in izboljševanje kakovosti, spreminjanje, posodabljanje in izvajanje študijskih programov.

Svet agencije je vlogo vlagatelja in končno evalvacijsko poročilo skupine strokovnjakov obravnaval na svoji 177. seji.

Iz končnega poročila izhaja, da vlagatelj izpolnjuje vse zakonske pogoje ter vse standarde kakovosti.

Vlagatelj izpolnjuje standarde kakovosti iz 12. člena Meril za akreditacijo na področju delovanja visokošolskega zavoda. Izkazano strateško načrtovanje je temeljito in celovito, se zaveda tako svojih prednosti kot pomanjkljivosti, ter je v največji meri izvedljivo. Skupina strokovnjakov zavodu priporoča več vsebinskega povezovanja s študijskimi programi zavoda AMEU ECM. Notranja organizacija zavoda je ustrezna, tesno sodelovanje vseh deležnikov zavoda omogoča hitro reševanje praktičnih težav in izzivov študentov ter hiter razvoj in izboljšavo študijskih programov. Zavod spodbuja visoko umetniško kvaliteto delovanja svojega pedagoškega kadra ter pomembno prispeva k znanstveni humanistični dejavnosti na tem področju. Praktično izobraževanje je dobro urejeno in študentom omogoča prvi potencialni stik z delodajalci. Povezovanje z okoljem intenzivno poteka preko festivalov, tekmovanj ter znanstvenih konferenc, preko katerih zavod redno spremlja tudi doseganje kompetenc. Kljub temu skupina strokovnjakov priporoča, da praktično usposabljanje bolj osmislijo in strukturirajo na vseh oddelkih ter ga razširijo z novimi partnerstvi in strokovnimi področji, prav tako naj se profesionalizira ALUMNI klub za ohranjanje in razvijanje stikov.

Notranji sistem kakovosti omogoča sklenitev zanke kakovosti, samoevalvacija visokošolskega zavoda je dovolj celovita, vsebinsko uravnotežena in zajema presoje vseh dejavnosti Akademije za ples. Zelo pogoste so sprotne evalvacije, še posebej v obliki neformalnih razgovorov in fokusnih skupin. Skupina strokovnjakov priporoča naj se sprotna neformalna komunikacija ustrezno formalizira kot dnevniški zapis in se ustrezno anonimizira ter se kot dopolnilo k anketam uporabi pri redni samoevalvaciji, saj redne ankete kljub trudu in promociji vlagatelj namreč izpolnjuje malo število študentov in drugih deležnikov. Še posebej študenti se raje poslužujejo sprotne komunikacije za reševanje potencialnih težav.

Spletna stran Akademije za ples je pregledna, informativna in razumljiva, bolj jasno pa bi bilo treba predstaviti kompetence, ki se pridobijo z določeno stopnjo študija in smerjo.

Vlagatelj izpolnjuje standarde kakovosti iz 13. člena Meril za akreditacijo na področju kadrov. Predavatelji pokrivajo različne znanstvene in umetniške discipline, kar programu omogoča interdisciplinaren pristop k izobraževanju. Poseben doprinos k študijskemu procesu imajo gostujoči predavatelji, ki s svojim strokovnim znanjem sodelujejo na vajah.

Skupina strokovnjakov priporoča redno spremljanje najbolj obremenjenega dela pedagoškega kadra z namenom izogniti se izgorelosti, prav tako naj vlagatelj poišče alternativne praktične rešitve in po potrebi ponudi psihosocialno pomoč. V okviru povezovanja z zavodom AMEU ECM pri strokovno-tehnični in administrativni pomoči sodelujejo tudi delavci tega visokošolskega zavoda. Redna izobraževanja se organizirajo za ves kader, pri čemer se priporočajo dodatne možnosti za pedagoški kader.

Vlagatelj izpolnjuje standarde kakovosti iz 14. člena Meril za akreditacijo na področju študentov. Akademija za ples ustrezno upošteva raznolikost študentov in njihove potrebe. Stik s študenti je reden in neposreden, potencialne želje in težave zaznavajo sproti, urniki so zelo prilagodljivi glede na ostale obveznosti študentov, vlagatelj je prav tako hitro odziven v primerih potreb po dodatnih znanjih. Prav tako je študentom omogočeno redno strokovno, umetniško in raziskovalno delo. Skupina strokovnjakov priporoča okrepitev obveščenosti glede virov psihosocialne pomoči in poenotenje vsebine predmetov v spletni učilnici, pri tem pa izkoristiti vse kategorije, ki so na voljo (npr. kompetence).

Vlagatelj izpolnjuje standarde kakovosti iz 15. člena Meril za akreditacijo na področju materialnih razmer. Prostori so primerni za trenutno število vpisanih študentov. V kolikor se bo zanimanje za vpis na Akademijo za ples povečalo, bo potrebno poiskati večje prostore za izvedbo praktičnega dela študijskega procesa. Prav tako skupina priporoča izvajanje vseh aktivnosti na eni lokaciji znotraj Ljubljane.

Ustrezni in stabilni finančni viri za izvajanje in nadaljnji razvoj visokošolske dejavnosti so zagotovljeni, tudi preko povezovanja z zavodom AMEU ECM. Vlagatelj si prizadeva za pridobitev koncesije in štipendiranja študentov s strani države, vendar do sedaj ni bilo odziva. Skupina strokovnjakov priporoča še več prijav na razpise za različne oblike financiranja, vključevanje v evropske projekte (umetniške) v statusu "sodelavca- partnerja" na projektu.

Knjižnica omogoča dostop do online zbirk in knjižnic multimedijskih gradiv in filmov, ki pokrivajo področje plesa in glasbe. Potrebno je spremljati potrebe in želje po dostopu do multimedijskih vsebin in gradiv, ter širiti tovrstno ponudbo.

Študijska programa je skupina strokovnjakov presojala po področjih presoje, določenih v

21., 22. in 23. členu Meril za akreditacijo.

Na področju notranjega zagotavljanja in izboljševanja kakovosti študijskega programa (21.

člen Meril za akreditacijo) skupina strokovnjakov ugotavlja, da je samoevalvacija študijskih programov načrtovana in uspešno povezana s posodabljanjem vsebine programov. Samoevalvacijska poročila so kvalitetna, izčrpna, jasna, poglobljena in informativna, ter omogočajo dobro načrtovanje in uresničevanje nalog. Opazna je tudi njihova čedalje večja kvaliteta ter dejanski prispevek k vsakoletnim izboljšavam študijskega procesa. Načini in postopki zbiranja informacij za spreminjanje in analiziranje programov so izvajani z anketami, s sestanki kateder in sestanki vodstva akademije. Veliko izmenjave informacij poteka preko neformalnih pogovorov na vseh ravneh. Vlagatelj je zasnoval poseben sistem, ki omogoča sledljivost predavanj in vaj, kar je še posebej pomembno zaradi številnega sodelovanja gostujočih predavateljev. Skupina strokovnjakov ugotavlja, da je zastavljen sistem učinkovit, vendar meni, da je potrebno bolj sistematično beleženje in evidentiranje pobud študentov. V samoevalvacijo bi bilo potrebno vključiti tudi ugotovitve o zadovoljstvu in pričakovanju visokošolskih učiteljev, na podlagi individualnih pogovorov in pogovorov v ciljnih skupinah. Prav tako skupina priporoča poenoteno poglobljenost analize tako študijskega programa 1., kot tudi 2. stopnje.

Na področju izvajanja študijskega programa (23. člen Meril za akreditacijo) skupina strokovnjakov ugotavlja, da posodabljanje ter razvoj vsebin študijskih programov potekata ažurno. Vlagatelj je izvedel celovito prenovo učnih načrtov ter prenove določenih smeri. Vsebine študijskih smeri, ki se zaradi nezadostnega števila vpisa študentov ne izvajajo, bi se lahko smiselno vključevalo v aktivne študijske programe. To bi omogočilo določeno prisotnost, kontinuiteto in strokovni razvoj redkeje izvajanih študijskih smeri ter njihovih vsebin.

Na področju izvajanja študijskega programa (24. člen Meril za akreditacijo) skupina strokovnjakov ugotavlja, da so metode poučevanja ustrezne in primerne za specifike obeh študijskih programov. Kot primer dobre prakse je izpostavljeno preverjanje znanja v obliki javnega nastopa (t.i. showcase), ki študentom omogoča prvi stik in vpogled v bodoči poklic, stik s publiko, kritiko in analizo. Ustrezne prilagoditve so zagotovljene tujim študentom, študentov s posebnimi potrebami vlagatelj trenutno nima vpisanih, vendar imajo na razpolago ustrezen pravilnik zavoda AMEU ECM.

Skupina strokovnjakov ugotavlja, da ima vlagatelj močno razvito umetniško dejavnost in prisotnost, težavnost prireditev in festivalov je ustrezna in zagotavlja razvoj stroke ter ustrezno usposablja študente za nadaljnje delo v znanstvenih, strokovnih, raziskovalnih in umetniških projektih. Praktično izobraževanje je sistemsko urejeno, kljub temu skupina strokovnjakov priporoča, da se praktično usposabljanje na vseh oddelkih poenoti (skladno z učnimi načrti in vsebino študijskega programa), da se določi cilje praktičnega usposabljanja, uvede naj se enoten sistem načrtovanja, spremljanja in dokumentiranja poteka prakse ter postopke ocenjevanja.

Skupina strokovnjakov opaža, da je stopnja individualizacije izjemno visoka, kar študentje ocenjujejo kot zelo pozitivno. Ker pa je eden glavnih strateških ciljev vlagatelja pridobitev več študentov, skupina predlaga, da se začne delati na vzdržnemu sistemu, ki bo omogočal ažurno komunikacijo med profesorji in študenti, vendar z upoštevanjem obremenjenosti pedagoškega kadra.

Kot odličnost skupina strokovnjakov prepoznava širok nabor vrhunskih zunanjih umetniških in pedagoških sodelavcev ter raznolikih pedagoških pristopov in praks, kar ohranja svežino programov in njihovo aktualnost, ter prinaša širino v večinoma utečene in interesno razdrobljene pedagoške umetniške prakse.

Varovanje pravic deležnikov je zagotovljeno. Skupina strokovnjakov ugotavlja, da je študentom ob rednem izpolnjevanju obveznosti, določenih s študijskim programom, omogočeno nemoteno napredovanje in dokončanje študija ter da vlagatelj visokošolskim učiteljem in sodelavcem zagotavlja avtonomijo pri poučevanju in raziskovanju ter pomoč in svetovanje pri razvijanju karierne poti. Obveščanje deležnikov je ustrezno.

Svet agencije je končnemu poročilu skupine strokovnjakov sledil, saj je pripravljeno jasno in strokovno.

Na podlagi navedenega svet agencije ugotavlja, da vlagatelj izpolnjuje vse standarde kakovosti in pogoje, ki jih za podaljšanje akreditacije visokošolskega zavoda določata ZViS in Merila za akreditacijo, zato je skladno s osmim odstavkom 51. r člena ZViS sklenil, kot je odločeno v 1. točki izreka te odločbe.

Vlagatelj mora v skladu z 49.a členom Meril za akreditacijo v dveh letih od dokončnosti odločbe o podaljšanju akreditacije svetu agencije poročati o napredku in upoštevanju priporočil sveta agencije oziroma skupine strokovnjakov.

Na podlagi 118. člena Zakona o splošnem upravnem postopku (Uradni list RS, št. 24/2006 – uradno prečiščeno besedilo, 105/2006 – ZUS-1, 126/2007, 65/2008, 8/2010 in 82/2013; v nadaljevanju: ZUP) organ v odločbi odloči o stroških postopka, kdo trpi stroške postopka, koliko znašajo ter komu in v katerem roku jih je treba plačati. Stroški v postopku predstavljajo avtorski honorar ter stroške namestitev. Skladno z 51.n členom ZViS se sredstva za plačilo in povračilo stroškov skupin strokovnjakov zagotovijo v finančnem načrtu agencije.

**Pouk o pravnem sredstvu:**

Zoper to odločbo je dovoljena pritožba v roku 30 dni od vročitve pisnega odpravka te odločbe. Pritožba se vloži pisno ali ustno na zapisnik pri organu, ki je to odločbo izdal, svetu Nacionalne agencije Republike Slovenije za kakovost v visokem šolstvu, Miklošičeva cesta 7, 1000 Ljubljana. V pritožbi mora biti navedena odločba, ki se izpodbija, in pri tem označen organ, ki ga je izdal, ter številka in datum odločbe. Pritožnik mora v pritožbi navesti, zakaj odločbo izpodbija (238. člen ZUP). O pritožbi bo odločala pritožbena komisija Nacionalne agencije Republike Slovenije za kakovost v visokem šolstvu. Šteje se, da je pritožba pravočasna, če je zadnji dan roka oddana priporočeno po pošti.

|  |  |
| --- | --- |
| Postopek vodila:Nataša KramarVišja svetovalka področja II | dr. Boris DularPredsednik sveta Nacionalne agencije Republike Slovenije za kakovost v visokem šolstvu  |

**Vročiti**: ALMA MATER EUROPAEA - Akademija za ples, Dunajska 158, 1000 Ljubljana - osebna vročitev.